עלומים (קיבוץ)

עֲלוּמִים הוא קיבוץ דתי ושיתופי בנגב הצפון־מערבי, מדרום מערב לצומת סעד, המשתייך לתנועת הקיבוץ הדתי.

היסטוריה
הקיבוץ הוקם בשנת 1966 על ידי שני גרעיני נח"ל, בוגרי תנועת בני עקיבא משבטי עלומים ואורים, ומכאן שמו. שטחו של הקיבוץ והשטחים החקלאיים סביבו הוא כ־7,000 דונם, ועוד כ־4,000 דונם הם שטחי פלחה באזור צאלים.

קיבוץ עלומים הוא חלק מתנועת הקיבוץ הדתי, תנועה המונה 23 קיבוצים ומושבים שיתופיים, כולם דתיים. הקיבוץ מנהל אורח חיים דתי ציוני במתכונת של שותפות כלכלית.

הקבוצה מונה כיום כ-100 משפחות, רובן בוגרות גרעיני נח"ל, אשר במשך השנים הצטרפו לקבוצה. כרבע מהאוכלוסייה עלתה לארץ במסגרת גרעיני בני עקיבא מאנגליה, ונתח גדול שייך גם לבנים חוזרים שקבעו את ביתם במקום.

בקיבוץ קיים בית כנסת ובסמיכות לו בית מדרש עם ספריה. בנוסף קיימים בקיבוץ מכינה קדם צבאית לבנים ובנות "מכינת יונתן", וכן אירוח כפרי למשפחות ולזוגות. בחדר האוכל בקיבוץ יש ארבעה תבליטי קרמיקה גדולים של האמן משה סעידי מקיבוץ כפר מנחם.

רב הקיבוץ הוא הרב עמית קולא.

קרב הצלת הקיבוץ 

במתקפת הפתע על ישראל, ביום שבת 7 באוקטובר 2023, פשטו 30 מחבלים על הקיבוץ, אך נהדפו על ידי כיתת הכוננות בת 12 תושבים שהרגו עשרה מהמחבלים. הם ניהלו את הקרב לבדם מ-6:30 בבוקר ועד שהגיעו כוחות מיחידת מצדה ויהל"ם בשעה 12. בקרב נרשמו הרוג ופצוע אחד בצד הישראלי. בתחילה המחבלים פנו לרפת, רצחו 16 עובדים זרים מנפאל ומתאילנד וחטפו שמונה מהם, שרפו את הסילו ואת מכון החליבה וחוררו ביריות את מכלי החלב. ב-12:30 הגיעו עשרות מחבלים לאזור בית האריזה של הקיבוץ, נתקלו בכוח צנחנים, ומסוק קרב הרג את מרביתם. ביום שני פונו חברי הקיבוץ לנתניה. מסמך שנתפס אחרי המתקפה, חשף כי מחלקה של חמאס שנשלחה לכבוש את קיבוץ עלומים קיבלו הוראות ברורות לטבוח באזרחים.

תעסוקה
פרנסת הקיבוץ מתבססת בעיקר מחקלאות, כשהמרכיב העיקרי הוא גידולי שדה, בהם: גזר, תפו"א לשוק המקומי וליצוא, בטטות ועוד. כמו כן מטע אבוקדו, פרדסי הדרים, ומטע חוחובה (לתעשיית הקרמים). חלק מהגידולים הם גידולים אורגניים, שהתפתחו בשנים האחרונות.

בעלומים קיימים שלושה מערכי אריזה לתוצרת חקלאית: לגזר, תפוחי אדמה ופלפלים. בנוסף קיימים חדרי קירור לאחסנת תוצרת חקלאית.

בית אריזה אורגני נחנך במרץ 2010. ניתנים בו שרותי מיון אריזה קירור ושילוח לנמלים. השירותים ניתנים למגדלים מצפון הארץ ועד דרומה. בית האריזה אורז כ-10,000 טון גזר בעונה.

הקיבוץ מתפרנס גם מקבוצה גדולה של חברים אשר עובדים מחוץ למשק, בעבודות שונות ומגוונות.

הרפת בעלומים היא מן הרפתות המקצועיות בארץ. החלב משווק לתנובה ומקצתו עובר ליצור פרטי של מוצרי חלב לחברי הקיבוץ.

מוזיאון בארות בנגב

בשנת 2014 נחנך בעלומים, בשיתוף עם המועצה לשימור אתרים, מוזיאון "בארות בנגב". מוזיאון למורשת ההתיישבות בנגב, התיישבות הקיבוצים הדתיים, ובארות יצחק ועלומים בפרט. בסמוך לקיבוץ, נמצא אתר מגדל המים של בארות יצחק הישנה, ממנו אפשר להשקיף על העיר עזה וללמוד על ההתיישבות באזור בתקופת מלחמת העצמאות, וההתיישבות במרחב עוטף עזה היום.

קישורים חיצוניים 

 
 עלומים, באתר מועצה אזורית שדות נגב
 
 קיבוץ עלומים, באתר הקיבוץ הדתי
 אתר מורשת בארות בנגב

הערות שוליים

קיבוצים
הקיבוץ הדתי
עוטף עזה
קיבוצים במחוז הדרום
יישובים שהוקמו ב-1966
יישובים במחוז הדרום
הנגב: יישובים